Title: ประกาศคณะกรรมการนโยบายและกำกับการบริหารหนี้สาธารณะ เรื่อง หลักเกณฑ์และกรอบวงเงินการค้ำประกันและการให้กู้ต่อแก่รัฐวิสาหกิจหรือสถาบันการเงินภาครัฐ

ประกาศคณะกรรมการนโยบายและกำกับการบริหารหนี้สาธารณะ

ประกาศคณะกรรมการนโยบายและกำกับการบริหารหนี้สาธารณะ
เรื่อง
หลักเกณฑ์และกรอบวงเงินการค้ำประกันและการให้กู้ต่อ
แก่รัฐวิสาหกิจหรือสถาบันการเงินภาครัฐ[๑]

อาศัยอำนาจตามความในมาตรา
๒๙ วรรคหนึ่ง แห่งพระราชบัญญัติการบริหารหนี้สาธารณะ พ.ศ. ๒๕๔๘
คณะกรรมการนโยบายและกำกับการบริหารหนี้สาธารณะออกประกาศไว้ ดังต่อไปนี้

ข้อ ๑  ในประกาศนี้
หนี้ของรัฐวิสาหกิจ หมายความว่า
หนี้เงินกู้ระยะสั้นจากสถาบันการเงิน หรือการออกตราสารหนี้ระยะสั้นเพื่อกู้ยืมเงิน
หนี้ระยะยาว โดยรวมถึงหนี้ระยะยาวที่ครบกำหนดชำระคืนภายในระยะเวลาหนึ่งปีด้วย
แต่ไม่รวมถึงหนี้ระยะสั้นประเภทเจ้าหนี้การค้า และหนี้หมุนเวียนอื่น ๆ
หนี้ของสถาบันการเงินภาครัฐ หมายความว่า
หนี้เงินกู้ระยะสั้นที่กู้ยืมจากสถาบันการเงินหรือธนาคารแห่งประเทศไทย
หรือการออกตราสารหนี้ระยะสั้นเพื่อกู้ยืมเงิน หนี้ระยะยาว โดยรวมถึงหนี้ระยะยาวที่ครบกำหนดชำระคืนภายในระยะเวลาหนึ่งปีด้วย
แต่ไม่รวมถึงหนี้จากการรับฝากเงินจากประชาชน หนี้ระยะสั้นประเภทเจ้าหนี้การค้า
และหนี้หมุนเวียนอื่น ๆ
เงินกองทุน หมายความว่า ทุนที่เรียกชำระแล้ว
ส่วนล้ำมูลค่าหุ้น ทุนสำรอง เงินที่ได้รับจากการออกใบสำคัญแสดงสิทธิเพื่อซื้อหุ้น
เงินสำรองที่ได้จากกำไรสุทธิ กำไรสุทธิคงเหลือจากการจัดสรรแล้ว และเงินสำรองจากการตีราคาสินทรัพย์
และในกรณีของสถาบันการเงินภาครัฐ
ให้รวมถึงเงินที่ได้รับจากการออกตราสารแสดงสิทธิในหนี้ระยะยาวเกินห้าปี
ที่มีสิทธิด้อยกว่าเจ้าหนี้สามัญด้วย

ข้อ ๒  กระทรวงการคลังจะค้ำประกันหรือให้กู้ต่อแก่รัฐวิสาหกิจหรือสถาบันการเงินภาครัฐรายใดได้ไม่เกินจำนวนเงินซึ่งรวมหนี้ของรัฐวิสาหกิจหรือหนี้ของสถาบันการเงินภาครัฐ
แล้วแต่กรณี ในขณะที่ก่อหนี้ผูกพัน ดังต่อไปนี้
(๑)
กรณีรัฐวิสาหกิจที่มีสถานะเป็นบริษัทจำกัดหรือบริษัทมหาชนจำกัด
ไม่เกินสามเท่าของเงินกองทุนของรัฐวิสาหกิจนั้น
(๒)
กรณีสถาบันการเงินภาครัฐ ไม่เกินหกเท่าของเงินกองทุนของสถาบันการเงินภาครัฐนั้น

ข้อ ๓  ในกรณีที่กระทรวงการคลังจะค้ำประกันหรือให้กู้ต่อแก่รัฐวิสาหกิจหรือสถาบันการเงินภาครัฐรายใด
เกินกว่าจำนวนเงินที่กำหนดไว้ในข้อ ๒
ให้กระทรวงการคลังขออนุมัติจากคณะกรรมการเป็นรายกรณี
โดยจะต้องแสดงเหตุผลและความจำเป็นในการค้ำประกันหรือให้กู้ต่อประกอบการพิจารณาของคณะกรรมการด้วย

ข้อ ๔  ในการค้ำประกันหรือการให้กู้ต่อแก่องค์การของรัฐบาลตามกฎหมายว่าด้วยการจัดตั้งองค์การของรัฐบาล
กิจการของรัฐซึ่งมีกฎหมายจัดตั้ง
หรือหน่วยงานธุรกิจที่รัฐบาลเป็นเจ้าของคณะกรรมการจะพิจารณากรอบวงเงินตามความจำเป็นและเหมาะสม
 ทั้งนี้
โดยคำนึงถึงแผนการบริหารหนี้สาธารณะประจำปีงบประมาณ
เพื่อประโยชน์ในการพิจารณาของคณะกรรมการตามวรรคหนึ่ง
ให้กระทรวงการคลังเสนอความเห็นเกี่ยวกับกรอบวงเงินการค้ำประกันหรือการให้กู้ต่อที่เหมาะสมต่อคณะกรรมการด้วย

ประกาศ ณ วันที่ ๗
กรกฎาคม พ.ศ. ๒๕๕๑
สุรพงษ์  สืบวงศ์ลี
รัฐมนตรีว่าการกระทรวงการคลัง
ประธานกรรมการนโยบายและกำกับการบริหารหนี้สาธารณะ

วัชศักดิ์/จัดทำ
๔ สิงหาคม ๒๕๕๑

ศิรวัชร์/ปรับปรุง
๒๖ ตุลาคม ๒๕๕๙

[๑] ราชกิจจานุเบกษา เล่ม ๑๒๕/ตอนพิเศษ ๑๒๕ ง/หน้า ๑/๓๐ กรกฎาคม ๒๕๕๑